Premestitve iz Grčije potekajo hitreje, kar je posledica več dejavnikov, vključno s sodelovanjem več držav članic premestitve, večjo zmogljivostjo grške azilne službe za obravnavanje zahtev za premestitev, večjo pripravljenostjo prosilcev za azil, da sodelujejo v programu, ter delom, ki ga je Komisija opravila v sodelovanju z grško azilno službo, Evropskim azilnim podpornim uradom (EASO), Uradom visokega komisarja Združenih narodov za begunce (UNHCR) in Mednarodno organizacijo za migracije (IOM), da bi postopek premestitve potekal bolj nemoteno in učinkoviteje. Da bi se ta pozitivni trend nadaljeval, bo treba zagotoviti več strokovnjakov držav članic.

Kar zadeva preselitev, pa je bilo do zdaj preseljenih 8 268 od 22 504 oseb, kolikor jih je bilo dogovorjenih s programom iz julija 2015, vključno z 996 osebami od zadnjega poročila, in sicer večinoma iz Turčije, Jordanije in Libanona. Ker so se ukrepi, dogovorjeni v izjavi EU in Turčije, začeli izvajati šele 4. aprila, sta bili iz Turčije v EU v okviru mehanizma 1 : 1 preseljeni 802 osebi, vključno z 291 od zadnjega poročila.

V obdobju poročanja se je splošna stopnja izvajanja premestitev nadaljevala podobno kot v prejšnjem obdobju poročanja. Premeščenih je bilo 776 dodatnih oseb, s čimer je skupno število doslej premeščenih oseb doseglo 3 056 (2 213 iz Grčije in 843 iz Italije). Napredek glede premestitev na splošno pomeni pozitiven trend, ki ga je treba nadaljevati, vendar so potrebna dodatna prizadevanja.

V Italijo je od 11. junija prispelo 24 977 oseb, ta naraščajoči trend pa je podoben tistemu v enakem obdobju leta 2015. Število prihodov Eritrejcev, tj. državljanov ene od držav, katerih državljani so upravičeni do premestitve, je prav tako ostalo visoko (v obdobju poročanja jih je v Italijo prispelo več kot 2 000, kar pomeni, da so drugi najštevilčnejši po številu prihodov). Po podatkih italijanskega ministrstva za notranje zadeve v Italiji na premestitev trenutno čaka 4 650 Eritrejcev.

Od 11. junija 2016 je v Grčijo prispelo 1 694 oseb. Zdi se, da ta številka ponovno potrjuje stalni trend zmanjševanja prihodov zaradi izvajanja izjave EU in Turčije. Število migrantov v Grčiji je ostalo enako, in sicer približno 57 000 migrantov, od tega približno 8 500 na otokih in približno 48 500 v celinski Grčiji. Po ocenah grških organov ima približno 34 000 migrantov v celinski Grčiji državljanstvo ene od držav, katerih državljani so upravičeni do premestitve.

Evropski svet je zaradi nujne potrebe po zagotavljanju podpore Grčiji in Italiji na svoji zadnji seji 28. junija 2016 ponovil poziv k nadaljnjemu ukrepanju, da bi se pospešilo izvajanje programov za premestitev in preselitev.

V petem poročilu o premestitvi in preselitvi je prikazano posodobljeno stanje od zadnjega poročila z dne 15. junija. Ocenjeni so ukrepi, ki so jih vse zadevne zainteresirane strani izvedle med 14. junijem in 11. julijem 2016 (obdobje poročanja) za izpolnitev priporočil glede pospešitve izvajanja programov za premestitev in preselitev.

Kar zadeva Italijo, je zelo majhna stopnja premestitev posledica več dejavnikov. Mednje spadajo manj ustaljen postopek premestitve v Italiji, kjer je postopek še v razvoju, ter ne dovolj tesno sodelovanje med italijanskimi organi in državami članicami premestitve (zlasti v zvezi z vprašanji varnosti). Italija bi morala tudi pospešiti odprtje dodatnih žariščnih točk, ki jih je že napovedala, in vzpostavitev mobilnih žariščnih točk. Poleg tega so potrebne jasne informacije o številu prihodov, registriranih oseb in morebitnih kandidatov v Italiji, ki so upravičeni do premestitve. Poleg tega imajo prosilci iz Italije, ki so upravičeni do premestitve, bolj zapletene profile, zaradi česar so potrebna dodatna upravna prizadevanja držav članic premestitve in italijanskih organov, npr. glede zagotavljanja ustreznega tolmačenja. Za hitrejše izvajanje premestitev iz Italije je potrebno večje zaupanje med organi, hiter zaključek in izvajanje postopka premestitve, nadaljnji razvoj upravne zmogljivosti italijanskih organov ter zagotavljanje zadostnega števila zavez in prožnega izvajanja obstoječih ureditev. Države članice se morajo tudi odzvati na poziv za napotitev strokovnjakov v Italijo.

Veliko težavo pomenijo premestitve mladoletnikov brez spremstva, ki potekajo izjemno počasi. V obdobju poročanja je bilo premeščenih le 6 mladoletnikov brez spremstva. Finska je še vedno edina država članica, ki dejavno sodeluje pri premestitvi te kategorije ranljivih prosilcev, čeprav bi jim bilo treba v skladu s sklepoma Sveta o premestitvi dati prednost. Število mladoletnikov brez spremstva, ki prihajajo v Italijo, se še naprej povečuje (skoraj 9 800 prihodov od začetka januarja, od tega 1 430 Eritrejcev), v Grčiji pa je po končanem množičnem predregistracijskem postopku po ocenah 2 000 mladoletnikov brez spremstva. Nujno je, da države članice v okviru formalnih zavez okrepijo svoja prizadevanja in zagotovijo mesta mladoletnikom brez spremstva.

Premestitev se uporablja za državljane tistih držav, katerih državljanom se v EU v povprečju ugodno reši najmanj 75 % prošenj za mednarodno zaščito. Te informacije temeljijo na podatkih Eurostata in se vsako četrtletje redno posodobijo na podlagi Eurostatovih poročil. Zadnje četrtletno poročilo je bilo objavljeno v obdobju poročanja. Pomemben napredek pomeni dejstvo, da na podlagi zadnjega četrtletnega poročila Eurostata Iračani niso več upravičeni do premestitve. Vendar v skladu s sklepoma Sveta o premestitvi to ne vpliva na tiste migrante, ki so že opredeljeni kot osebe, ki morda potrebujejo mednarodno zaščito.

2.2Ukrepi držav članic premestitve

Od 14. junija do 11. julija je bilo premeščenih 776 dodatnih oseb, 710 iz Grčije (v Belgijo, Bolgarijo, na Ciper, v Estonijo, na Finsko, v Francijo, na Irsko, v Latvijo, Litvo, na Nizozemsko, Portugalsko, v Romunijo in Španijo) in 66 iz Italije (na Ciper, Hrvaško (prve premestitve v to državo), Nizozemsko in Portugalsko). Francija je 15. junija iz Grčije premestila 126 oseb, 7. julija pa še eno skupino 124 prosilcev, s čimer je pokazala, da je mogoče premestiti večje število oseb v eni sami predaji. Poleg tega so Finska, Francija, Nizozemska in Portugalska nadaljevale z rednimi mesečnimi predajami. Do konca julija je načrtovanih še 133 dodatnih predaj v okviru premestitve iz Grčije in 119 iz Italije.

Ukrepi za obravnavanje omejenega števila zavez: Deset držav članic (Estonija, Finska, Francija, Nemčija, Irska, Latvija, Litva, Nizozemska, Romunija in Slovenija) in Švica je dalo 858 novih navedb pripravljenosti za hitro premestitev prosilcev za mednarodno zaščito („formalne zaveze“), kar je manj kot v prejšnjem obdobju poročanja. Število novih formalnih zavez je bilo enakomerneje razporejeno kot v prejšnjem obdobju poročanja: 380 formalnih zavez je bilo danih za Italijo in 478 za Grčijo. Skupno število formalnih zavez držav članic premestitve znaša 9 119 (2 428 Italiji in 6 691 Grčiji).

Avstrija in Madžarska še vedno nista dali nobenih zavez. Poleg tega Poljska še vedno uveljavlja de facto odlog na postopek premestitve. Sicer pa večina držav članic do zdaj še ni predložila zavez v obsegu, ki jim je bil dodeljen za celotno obdobje, na katero se nanašata sklepa (na primer Hrvaška, Češka, Nemčija, Poljska in Slovaška so dale le 1–2 % zavez glede na zadevne dodelitve).

Ukrepi za skrajšanje odzivnega časa na zahteve za premestitev: Čeprav zdaj pri premestitvah iz Grčije dejavno sodeluje več držav članic, si nekatere države članice (Luksemburg, Nizozemska in Švica) prizadevajo za skrajšanje časa na zahteve za premestitev.

Več držav članic (Estonija, Latvija in Litva) je v obdobju poročanja brez utemeljenega razloga ali iz razlogov, ki jih sklepa Sveta o premestitvi ne vsebujeta, zavračalo zahteve za premestitev.

Ukrepi za reševanje težav, povezanih s premestitvijo ranljivih prosilcev, vključno z mladoletniki brez spremstva: Med 1. in 30. junijem je v Italijo prispelo 3 169 mladoletnikov brez spremstva, vključno s približno 500 Eritrejci in le nekaj Iračani. Čeprav ni mogoče ugotoviti, koliko mladoletnikov brez spremstva je od začetka leta 2016 prispelo v Grčijo, je grški nacionalni center za socialno solidarnost (EKKA) poročal, da je bilo v tem obdobju zaradi iskanja namestitve v EKKA poslanih 2 390 mladoletnikov brez spremstva, vključno s 531, ki so nameščeni v namenskih objektih, in 911, ki na namestitev še čakajo. V skladu s podatki o predregistracijskem postopku je bilo dne 7. julija registriranih 906 mladoletnikov brez spremstva.